# เกี่ยวกับ*พระราชบัญญัติการดูแลผู้สูงอายุ ปี 2024*

**About the *Aged Care Act 2024***

พระราชบัญญัติการดูแลผู้สูงอายุฉบับใหม่นี้จะเริ่มมีผลบังคับใช้ตั้งแต่วันที่ 1 พฤศจิกายน 2025 ซึ่งจะเป็นกฎหมายหลักที่กำหนดวิธีการดำเนินงานของระบบการดูแลผู้สูงอายุ เอกสารสรุปข้อมูลนี้สรุปแต่ละบทในพระราชบัญญัติและอธิบายสิ่งที่รัฐบาลออสเตรเลียกำลังทำเพื่อสนับสนุนการเปลี่ยนแปลงเหล่านี้ทั้งในปัจจุบันและอนาคต

## ภูมิหลังของพระราชบัญญัติใหม่

The [Royal Commission into Aged Care Quality and Safety](https://www.royalcommission.gov.au/aged-care) (Royal Commission) [คณะกรรมาธิการในพระองค์ด้านคุณภาพและความปลอดภัยในการดูแลผู้สูงอายุ] ได้เผยแพร่รายงานฉบับสุดท้ายในเดือนมีนาคม 2021 ซึ่งได้กำหนดวิธีการปรับปรุงระบบการดูแลผู้สูงอายุ คำแนะนำอันดับแรกจากคณะกรรมาธิการในพระองค์สำหรับรัฐบาลออสเตรเลียคือการพัฒนากฎหมายการดูแลผู้สูงอายุที่มีพื้นฐานจากสิทธิ์ฉบับใหม่

เราได้ขอความคิดเห็นจากทุกคนเกี่ยวกับการเปลี่ยนแปลงกฎหมายการดูแลผู้สูงอายุและได้เสนอร่างกฎหมายการดูแลผู้สูงอายุ ปี 2024 ในเดือนกันยายน 2024 รัฐสภาออสเตรเลีย (รัฐสภา) ได้ผ่านร่างกฎหมายนี้ในเดือนพฤศจิกายน 2024 และได้อนุมัติให้เป็นเป็นกฎหมายใหม่เมื่อวันที่ 2 ธันวาคม 2024 พระราชบัญญัติการดูแลผู้สูงอายุฉบับใหม่นี้จะเริ่มมีผลบังคับใช้ตั้งแต่วันที่ 1 พฤศจิกายน 2025

รัฐสภายังได้ผ่านร่างกฎหมายการดูแลผู้สูงอายุ (บทบัญญัติสืบเนื่องและบทบัญญัติเฉพาะกาล) ปี 2024 ในเดือนพฤศจิกายน 2024 ร่างกฎหมายฉบับนี้สนับสนุนการเปลี่ยนแปลงไปสู่พระราชบัญญัติการดูแลผู้สูงอายุฉบับใหม่

## ภาพรวมของพระราชบัญญัติฉบับใหม่

พระราชบัญญัติฉบับใหม่เป็นคำตอบต่อข้อเสนอแนะ 58 ข้อจากคณะกรรมาธิการในพระองค์ นอกจากนี้ยังออกกฎหมายเกี่ยวกับ:

* Statement of Rights [คำแถลงการณ์ว่าด้วยสิทธิ] สำหรับผู้สูงอายุ
* ใครสามารถเข้าถึงบริการดูแลผู้สูงอายุได้บ้าง
* เงินทุนสำหรับบริการดูแลผู้สูงอายุดำเนินการภายใต้พระราชบัญญัติใหม่ รวมถึงสิ่งที่รัฐบาลจะเป็นผู้จ่ายและสิ่งที่อาจขอให้ผู้สูงอายุเป็นผู้จ่าย
* Support at Home Program [โปรแกรมช่วยเหลือที่บ้าน]
* สร้าง Aged Care Quality Standards [มาตรฐานคุณภาพการดูแลผู้สูงอายุ] ที่ดีขึ้น – สิ่งเหล่านี้กำหนดลักษณะของบริการดูแลผู้สูงอายุที่มีคุณภาพและปลอดภัย
* เพิ่มอำนาจให้กับหน่วยงานกำกับดูแล Aged Care Quality and Safety Commission [คณะกรรมการด้านคุณภาพและความปลอดภัยในการดูแลผู้สูงอายุ]

พระราชบัญญัติฉบับใหม่นี้มีเป้าหมายเพื่อทำให้ระบบการดูแลผู้สูงอายุของออสเตรเลียแข็งแกร่งขึ้น ซึ่งจะมีผลต่อทุกคนที่เป็นส่วนหนึ่งของระบบการดูแลผู้สูงอายุ ซึ่งพระราชบัญญัติฉบับใหม่นี้จะ:

* เปลี่ยนวิธีที่ผู้ให้บริการดูแลผู้สูงอายุให้บริการแก่ผู้สูงอายุในบ้านของพวกเขา สถานที่ในชุมชน และบ้านพักคนชรา
* ให้ความรู้เบื้องต้นเกี่ยวกับกฎหมายเพื่อให้แน่ใจว่าการดูแลผู้สูงอายุมีความปลอดภัย และผู้คนได้รับการปฏิบัติด้วยความเคารพและมีคุณภาพชีวิตที่ดี
* แทนที่กฎหมายการดูแลผู้สูงอายุที่มีอยู่ในปัจจุบัน

พระราชบัญญัติฉบับใหม่ครอบคลุมบริการดูแลผู้สูงอายุที่รัฐบาลให้ทุนสนับสนุน ซึ่งรวมถึงโปรแกรมที่กฎหมายการดูแลผู้สูงอายุไม่ได้ครอบคลุมในอดีตอีกด้วย ตัวอย่างเช่น National Aboriginal and Torres Strait Islander Flexible Aged Care (NATSIFAC) [โครงการดูแลผู้สูงอายุแบบยืดหยุ่นสำหรับชาวอะบอริจินและชาวเกาะช่องแคบทอร์เรสแห่งชาติ] และ Commonwealth Home Support Programme (CHSP) [โครงการสนับสนุนการดูแลที่บ้านของเครือจักรภพ]

พระราชบัญญัติฉบับใหม่ยังมีโมเดลการกำกับดูแลรูปแบบใหม่เพื่อจัดการการดูแลผู้สูงอายุอีกด้วย โมเดลนี้มีเป้าหมายเพื่อสนับสนุนผู้ให้บริการที่ลงทะเบียนในการให้บริการดูแลผู้สูงอายุที่มีคุณภาพสูงและมีความรับผิดชอบมากขึ้น

### บทที่ 1 – บทนำ

บทที่ 1 อธิบายแนวคิดและคำศัพท์ที่ใช้ในพระราชบัญญัติฉบับใหม่ เพื่อให้แน่ใจว่าทุกคนใช้คำศัพท์ไปในทางเดียวกัน และบทบาทและหน้าที่มีความชัดเจน

บทที่ 1 ประกอบด้วย:

* วัตถุประสงค์ของพระราชบัญญัติฉบับใหม่ – อธิบายถึงจุดประสงค์ของกฎหมาย
* คำแถลงการณ์ว่าด้วยสิทธิ – ระบุสิทธิที่ผู้สูงอายุมีในระบบการดูแลผู้สูงอายุ
* Statement of Principles [คำแถลงการณ์ว่าด้วยหลักการ] – แนวทางในการปฏิบัติตนและตัดสินใจของพนักงานและองค์กรภายใต้กฎหมายใหม่

นอกจากนี้ยังอธิบายบทบาทของผู้สนับสนุนในการช่วยเหลือผู้สูงอายุในการตัดสินใจ

### บทที่ 2 – การเข้าสู่ระบบการดูแลผู้สูงอายุ

บทที่ 2 กล่าวถึงผู้ที่สามารถเข้าถึงบริการดูแลผู้สูงอายุที่มีทุนสนับสนุนได้

ตลอดจนอายุของคนที่จะได้เข้าถึงการดูแลผู้สูงอายุ ซึ่งจะช่วยให้บรรลุเป้าหมายของรัฐบาลในการไม่ให้มีคนที่อายุน้อยกว่ากำหนดอาศัยอยู่ในบ้านพักคนชรา

บทนี้กล่าวถึงวิธีการได้รับการอนุมัติเพื่อเข้าถึงบริการดูแลผู้สูงอายุ ช่องทางการประเมินแบบครั้งเดียวจะรวมบริการการประเมินต่าง ๆ ที่แตกต่างกันเข้าด้วยกันเป็นระบบเดียว

บทที่ 2 ยังครอบคลุมถึงกระบวนการสำหรับ:

* วิธีการประเมินความต้องการและการตัดสินใจเรื่องการจัดสรรงบประมาณสำหรับการดูแลในบ้านพักคนชราโดยใช้ Australian National Aged Care Classification (AN-ACC) [การจัดหมวดหมู่การดูแลผู้สูงอายุแห่งชาติของออสเตรเลีย]
* วิธีการประเมินความต้องการและการตัดสินใจเกี่ยวกับบริการที่บุคคลสามารถเข้าถึงได้ และการจัดสรรงบประมาณสำหรับโปรแกรม Support at Home
* ใครที่จะได้รับสิทธิ์เข้าถึงบริการดูแลผู้สูงอายุที่ได้มีทุนสนับสนุนเป็นลำดับแรก
* บุคคลจะอยู่ในตำแหน่งที่สามารถเข้าถึงบริการดูแลผู้สูงอายุได้อย่างไร

### บทที่ 3 – ผู้ให้บริการที่ลงทะเบียน พนักงาน และผู้ดำเนินการผ่านแพลตฟอร์มดิจิทัล

ผู้ให้บริการต้องลงทะเบียนกับคณะกรรมาธิการด้านคุณภาพและความปลอดภัยในการดูแลผู้สูงอายุ (Commission) ก่อนที่พวกเขาจะสามารถให้บริการดูแลผู้สูงอายุได้ บทที่ 3 อธิบายถึงวิธีที่คณะกรรมาธิการจะประเมินคำขอลงทะเบียน คณะกรรมาธิการจะอนุมัติบ้านพักคนชราให้เป็นส่วนหนึ่งของกระบวนการนี้ด้วย

บทที่ 3 กล่าวถึงกฎและข้อผูกพันสำหรับ:

* ผู้ให้บริการที่ลงทะเบียน แม้ว่าจะมีการจ้างช่วงในบางบริการก็ตาม
* พนักงาน
* บุคคลที่รับผิดชอบ - ผู้ที่มีบทบาทเป็นผู้นำภายในผู้ให้บริการดูแลผู้สูงอายุ

คณะกรรมาธิการจะสามารถดำเนินการทางกฎระเบียบได้หากผู้ให้บริการไม่ปฏิบัติตามเงื่อนไขการลงทะเบียน สิ่งนี้อาจรวมถึงบทลงโทษทางแพ่งที่ร้ายแรง

บทที่ 3 ยังระบุหน้าที่ใหม่สำหรับผู้ให้บริการที่ลงทะเบียนและบุคคลที่รับผิดชอบอีกด้วย นอกจากนี้ยังมีหน้าที่ใหม่สำหรับผู้ให้บริการแพลตฟอร์มดิจิทัลที่สร้างเว็บไซต์ แอป หรือระบบเพื่อสนับสนุนการให้บริการดูแลผู้สูงอายุอีกด้วย

### บทที่ 4 – ค่าธรรมเนียม การชำระเงิน และเงินอุดหนุน

บทที่ 4 อธิบายถึงวิธีการใช้เงินทุนสำหรับบริการดูแลผู้สูงอายุ ซึ่งรวมถึงสิ่งที่รัฐบาลจะเป็นผู้จ่ายและสิ่งที่ผู้ให้บริการที่ลงทะเบียนสามารถขอให้ผู้สูงอายุเป็นผู้จ่ายได้

บทที่ 4 จะให้ข้อมูลว่า:

* เมื่อใดที่เงินทุนสนับสนุนจากรัฐบาลจะขึ้นอยู่กับเงินอุดหนุนหรือเงินช่วยเหลือ
* เมื่อใดที่การจัดสรรเงินทุนได้รับการชำระผ่านโปรแกรมการดูแลผู้สูงอายุเฉพาะทาง เช่น โปรแกรม CHSP หรือ NATSIFAC

บทที่ 4 กล่าวถึงส่วนของเงินอุดหนุนที่ขึ้นอยู่กับความต้องการของแต่ละบุคคล และส่วนที่ขึ้นอยู่กับต้นทุนคงที่ของผู้ให้บริการ

นอกจากนี้ยังระบุถึงสิ่งที่บุคคลอาจต้องจ่ายสำหรับบริการดูแลผู้สูงอายุที่ได้รับทุนสนับสนุนและวิธีที่ผู้ให้บริการต้องจัดการกับการชำระเงินเหล่านั้น

บทนี้จะอธิบายถึงวิธีการทดสอบรายได้สำหรับบ้านพักคนชราและ Support at Home จะไม่มีการทดสอบรายได้กับโปรแกรมการดูแลผู้สูงอายุเฉพาะทาง

บทที่ 4 มีกฎเกี่ยวกับวิธีที่ผู้ให้บริการที่ลงทะเบียนสามารถ:

* ลงนามในข้อตกลงเรื่องที่พักอาศัยกับผู้สูงอายุ
* เก็บเงินค่าที่พัก
* จัดการเงินมัดจำที่พักที่สามารถขอคืนได้

### บทที่ 5 – การกำกับดูแลระบบการดูแลผู้สูงอายุ

บทที่ 5 อธิบายว่าใครจะเป็นผู้จัดการระบบการดูแลผู้สูงอายุและทำอย่างไร ซึ่งเรียกว่าการกำกับดูแล

มีบทบาทที่หลากหลายในจัดการระบบการดูแลผู้สูงอายุ:

* เลขาธิการของ The Department of Health, Disability and Ageing ซึ่งเรียกว่า System Governor [ผู้กำกับดูแลระบบ] - จัดการวิธีการดำเนินงานของระบบการดูแลผู้สูงอายุ รวมถึงการทำให้การเข้าถึงบริการมีความยุติธรรม
* Inspector-General of Aged Care [ผู้ตรวจราชการด้านการดูแลผู้สูงอายุ] – ตรวจสอบระบบการดูแลผู้สูงอายุและรายงานต่อรัฐสภา
* Aged Care Quality and Safety Commissioner (คณะกรรมาธิการ) [คณะกรรมาธิการด้านคุณภาพและความปลอดภัยในการดูแลผู้สูงอายุ] - จัดการการลงทะเบียนของผู้ให้บริการและควบคุมคุณภาพ ความปลอดภัย และเรื่องการเงินในการดูแลผู้สูงอายุ และยังตรวจสอบแน่ใจว่าผู้ให้บริการดูแลผู้สูงอายุทำงานในลักษณะที่เปิดเผยและมีจริยธรรม
* Complaints Commissioner [กรรมาธิการรับเรื่องร้องเรียน] - จัดการข้อร้องเรียนที่ส่งมายังคณะกรรมาธิการ
* Aged Care Quality and Safety Advisory Council [สภาที่ปรึกษาด้านคุณภาพและความปลอดภัยในการดูแลผู้สูงอายุ] - กำกับดูแลงานของคณะกรรมาธิการ

### บทที่ 6 – กลไกการกำกับดูแล

คณะกรรมาธิการ กรรมาธิการรับเรื่องร้องเรียน และผู้กำกับดูแลระบบจะมีอำนาจหลากหลายในการปฏิบัติหน้าที่ของตน บทที่ 6 อธิบายว่าพวกเขาสามารถใช้อำนาจเหล่านี้ได้อย่างไรบ้าง นอกจากนี้ยังอธิบายว่าเมื่อใดที่กรรมาธิการสามารถอนุญาตให้บุคคลที่ได้รับอนุญาตเข้าไปในบ้านพักคนชราได้โดยไม่ต้องได้รับความยินยอมจากผู้ให้บริการ หรือมีหมายค้น

บทที่ 6 ให้ข้อมูลเรื่องอำนาจในการรับข้อมูลและออกประกาศ อำนาจเหล่านี้ทำให้มั่นใจได้ว่าคณะกรรมาธิการ กรรมาธิการรับเรื่องร้องเรียน และผู้กำกับดูแลระบบสามารถได้รับข้อมูลที่พวกเขาต้องการเพื่อปฏิบัติหน้าที่ของตนได้อย่างสมบูรณ์

บทนี้ยังมีเรื่องอนุญาตให้ใช้คำสั่งห้ามได้อีกด้วย คำสั่งห้ามเป็นวิธีการหยุดพนักงานและผู้ให้บริการที่ทำสิ่งที่ไม่ถูกต้องจากการให้บริการดูแลผู้สูงอายุบางประเภท

### บทที่ 7 – การจัดการข้อมูล

บทที่ 7 รวมถึงกฎใหม่สำหรับการจัดการข้อมูลในระบบการดูแลผู้สูงอายุ ซึ่งจะช่วยปกป้องความเป็นส่วนตัวของบุคคล และยังจะช่วยให้แน่ใจว่าข้อมูลเกี่ยวกับผู้ให้บริการที่ลงทะเบียนนั้นมีความโปร่งใส

บทนี้ประกอบด้วย:

* กรอบแนวคิดการทำงานที่อัปเดตเพื่อจัดการข้อมูล
* คำนิยามใหม่ของข้อมูลที่ได้รับการคุ้มครอง
* ผู้ใดสามารถรวบรวม ใช้ และเปิดเผยข้อมูลที่ได้รับการคุ้มครองได้บ้าง และเมื่อใด

บทที่ 7 ยังรวมถึงมาตรการเพิ่มเติมเพื่อปกป้องผู้แจ้งเบาะแส - ผู้ที่เปิดเผยปัญหาต่าง ๆ เพื่อให้แน่ใจว่าผู้สูงอายุ ครอบครัว และผู้ดูแล รวมถึงพนักงาน สามารถรายงานข้อมูลได้โดยไม่ต้องกลัวว่าจะถูกลงโทษหรือถูกปฏิบัติอย่างไม่เป็นธรรม

บุคคลสามารถรายงานได้ หากพวกเขาทราบหรือคิดว่ามีบุคคลผู้ไม่ปฏิบัติตามกฎหมาย

### บทที่ 8 – เบ็ดเตล็ด

บทที่ 8 ครอบคลุมเรื่องอื่น ๆ ที่จะสนับสนุนระบบการดูแลผู้สูงอายุ ซึ่งรวมถึง:

* วิธีและเมื่อใดที่ผู้กำกับดูแลระบบ คณะกรรมาธิการ และกรรมาธิการรับเรื่องร้องเรียนสามารถให้ผู้อื่นดำเนินการแทนได้
* เมื่อใดที่ผู้กำกับดูแลระบบและคณะกรรมาธิการจะสามารถอนุมัติแบบฟอร์ม เรียกเก็บค่าธรรมเนียม และใช้โปรแกรมคอมพิวเตอร์ในการตัดสินใจในบางเรื่องได้
* การที่รัฐมนตรีว่าการกระทรวงการดูแลผู้สูงอายุสามารถออกกฎระเบียบได้

บทนี้เป็นการอนุญาตให้บุคคลขอให้มีการทบทวนการตัดสินใจบางอย่างที่ทำโดยคณะกรรมาธิการ คณะกรรมาธิการรับเรื่องร้องเรียน ผู้กำกับดูแลระบบ และหน่วยงานกำหนดราคาด้านสุขภาพและการดูแลผู้สูงอายุอิสระ

นอกจากนี้ยังอธิบายว่าผู้กำกับดูแลระบบจะรายงานเกี่ยวกับการทำงานของพวกเขา และตรวจสอบเงินมัดจำที่พักที่สามารถคืนได้ในแต่ละปี

## การสนับสนุนสำหรับพระราชบัญญัติฉบับใหม่ และขั้นตอนถัดไป

### Aged Care (Consequential and Transitional Provisions) Act 2024

### [พระราชบัญญัติการดูแลผู้สูงอายุ (บทบัญญัติสืบเนื่องและบทบัญญัติเฉพาะกาล) ปี 2024]

*พระราชบัญญัติการดูแลผู้สูงอายุ (บทบัญญัติสืบเนื่องและบทบัญญัติเฉพาะกาล) ปี 2024* ได้ผ่านเป็นกฎหมายเมื่อวันที่ 10 ธันวาคม ซึ่งเป็นส่วนหนึ่งของกฎหมายที่อนุญาตให้พระราชบัญญัติการดูแลผู้สูงอายุฉบับใหม่เริ่มบังคับใช้ และสนับสนุนการเปลี่ยนผ่านไปสู่พระราชบัญญัติฉบับใหม่

เป้าหมายหลัก 4 ประการของพระราชบัญญัตินี้คือ:

* ทำให้พระราชบัญญัติการดูแลผู้สูงอายุฉบับใหม่เป็นชุดกฎหมายหลักสำหรับการดูแลผู้สูงอายุ โดยการยกเลิกกฎหมายที่มีอยู่ในปัจจุบัน - ได้แก่ *Aged Care Act 1997* *[พระราชบัญญัติการดูแลผู้สูงอายุ ปี 1997]* *Aged Care Quality and Safety Commission Act 2018* *[พระราชบัญญัติคณะกรรมาธิการด้านคุณภาพและความปลอดภัยในการดูแลผู้สูงอายุ ปี 2018]* และ *Aged Care (Transitional Provisions) Act 1997 [พระราชบัญญัติการดูแลผู้สูงอายุ (บทบัญญัติเฉพาะกาล) ปี 1997]*
* ตรวจสอบให้แน่ใจว่าข้อมูลเกี่ยวกับกฎหมายการดูแลผู้สูงอายุอ้างถึง *พระราชบัญญัติการดูแลผู้สูงอายุ ปี 2024* แทนกฎหมายเก่า
* อธิบายวิธีที่กฎหมายปัจจุบันจะเปลี่ยนไปตามพระราชบัญญัติใหม่ตั้งแต่วันที่ 1 พฤศจิกายน 2025
* เปลี่ยนกฎหมายด้านเสรีภาพในการเข้าถึงข้อมูล *National Disability Insurance Act 2013 [พระราชบัญญัติประกันภัยสำหรับผู้พิการแห่งชาติ ปี 2013]* และ *Crimes Act 1958 [พระราชบัญญัติอาชญากรรม ปี 1958]* เพื่อตอบสนองต่อข้อเสนอแนะที่ 77 และ 88 ของคณะกรรมาธิการในพระองค์

ซึ่งจะทำให้มั่นใจได้ว่าผู้สูงอายุจะยังคงได้รับการดูแลที่ปลอดภัยและมีคุณภาพในขณะที่เราปรับเปลี่ยนไปสู่กฎหมายใหม่ นอกจากนี้ยังอนุญาตให้ผู้ให้บริการดูแลผู้สูงอายุที่ได้รับการอนุมัติสามารถลงทะเบียนเป็นผู้ให้บริการที่ลงทะเบียนภายใต้ระบบใหม่ได้

### การรับฟังข้อเสนอแนะเกี่ยวกับกฎระเบียบ

ชุดกฎระเบียบจะช่วยสนับสนุนพระราชบัญญัติฉบับใหม่ กฎระเบียบนี้จะอธิบายถึงวิธีการที่พระราชบัญญัติฉบับใหม่จะถูกนำไปปฏิบัติใช้ เราสามารถตรวจสอบและเปลี่ยนแปลงรายละเอียดเหล่านี้ได้เมื่อเวลาผ่านไปหากจำเป็น ตัวอย่างเช่น หากมีปัญหาเกิดขึ้น หรือมีการเปลี่ยนแปลงในแนวทางปฏิบัติที่ดีที่สุด

กฎระเบียบส่วนใหญ่นั้นมีอยู่แล้ว และจะกลายเป็นส่วนหนึ่งของพระราชบัญญัติฉบับใหม่นี้ แต่จะมีกฎระเบียบใหม่บางอย่างเกิดขึ้น ตัวอย่างเช่น กฎระเบียบที่อธิบายว่าจะมีการจัดสรรเงินทุนสำหรับ Support at Home อย่างไรบ้าง

เราต้องการความคิดเห็นเพื่อช่วยเรา:

* ปรับปรุงกฎระเบียบตามสิ่งที่ชุมชนบอกกับเรา
* ตรวจสอบให้แน่ใจว่ากฎที่กำหนดขึ้นมาได้รวมข้อเสนอแนะที่เราได้รับจากการปรึกษาหารือกันครั้งก่อน
* ทราบว่าผู้ให้บริการต้องเตรียมตัวอย่างไรบ้างสำหรับกฎหมายใหม่

การปรึกษาหารือยังเป็นวิธีหนึ่งที่จะช่วยให้ทุกคนเข้าใจว่ากฎระเบียบส่งผลต่อผู้สูงอายุและการดูแลพวกเขาอย่างไรบ้าง

ค้นหาข้อมูลเพิ่มเติมเกี่ยวกับการปรึกษาหารือเรื่องกฎระเบียบได้ที่

[www.health.gov.au/our-work/aged-care-act/consultation](http://www.health.gov.au/our-work/aged-care-act/consultation)

### ช่วยผู้คนในการเตรียมตัวสำหรับพระราชบัญญัติฉบับใหม่

เราจะช่วยเหลือผู้สูงอายุ ครอบครัวของพวกเขา และผู้ดูแล รวมถึงภาคส่วนการดูแลผู้สูงอายุให้เตรียมพร้อมสำหรับพระราชบัญญัติฉบับใหม่นี้

เราจะทำให้แน่ใจว่าผู้ที่ได้รับผลกระทบจากการเปลี่ยนแปลงนั้นเข้าใจว่า:

* สิ่งนี้หมายถึงอะไรสำหรับพวกเขา อะไรที่จะเปลี่ยนแปลงไป และอะไรที่จะยังคงเหมือนเดิม
* สิ่งที่พวกเขาต้องทำเพื่อเตรียมตัวและเมื่อไหร่ที่ควรเริ่มเปลี่ยนแปลง
* เราจะมีข้อมูลและแนวทางอะไรให้บ้าง และจะเข้าถึงข้อมูลเหล่านั้นได้เมื่อไหร่และอย่างไร

เราได้จัดตั้งคณะทำงานเฉพาะกิจที่จะช่วยในการเปลี่ยนผ่านเรื่องการดูแลผู้สูงอายุเพื่อให้ภาคการดูแลผู้สูงอายุปรับตัวเข้ากับพระราชบัญญัติฉบับใหม่ คณะทำงานเฉพาะกิจจะร่วมมือกับภาคส่วนดังกล่าวเพื่อค้นหาและแก้ไขปัญหา และให้คำแนะนำแก่รัฐบาล

บุคคลในคณะทำงานเฉพาะกิจเป็นผู้เชี่ยวชาญที่มีประสบการณ์หลากหลายในด้านการดูแลผู้สูงอายุ ซึ่งได้แก่บุคคลที่มีประสบการณ์ในและเกี่ยวกับเรื่องการกำกับดูแล การให้บริการ การศึกษาและการฝึกอบรม ข้อมูลและดิจิทัล ผู้สูงอายุ ชนพื้นเมือง แรงงานในการดูแลผู้สูงอายุ การดูแลทางคลินิก และการดูแลขั้นต้น

คณะทำงานจะกำกับดูแลและแนะนำการเปลี่ยนแปลงเหล่านี้เพื่อให้แน่ใจว่าได้ดำเนินการอย่างถูกต้อง

ค้นหาข้อมูลเพิ่มเติมเกี่ยวกับคณะทำงานเฉพาะกิจที่ช่วยในการเปลี่ยนผ่านเรื่องการดูแลผู้สูงอายุได้ที่ <https://www.health.gov.au/committees-and-groups/aged-care-transition-taskforce>